C 60/7

Kisebb jelentőségű módosítás jóváhagyása nyomán módosított egységes dokumentum közzététele az 1151/2012/EU rendelet 53. cikke (2) bekezdésének második albekezdésével összhangban

(2020/C 60/06)

Az Európai Bizottság jóváhagyta 664/2014/EU felhatalmazáson alapuló bizottsági rendelet 6. cikke (2) bekezdésének harmadik albekezdése szerinti kisebb jelentőségű módosítást (1).

A kisebb jelentőségű módosítás jóváhagyására irányuló kérelem a Bizottság eAmbrosia adatbázisában tekinthető meg.

EGYSÉGES DOKUMENTUM

„EDAM HOLLAND”

EU-szám: PGI-NL-00329-AM02 – 2018. szeptember 25

OEM ( ) OFJ (X)

1. Elnevezés(ek)]

„Edam Holland”

2. Tagállam vagy harmadik ország

Hollandia

3. A mezőgazdasági termék vagy élelmiszer leírása

3.1. Termékkategória

1.3. osztály: Sajtok

3.2. Az 1. pontban szereplő elnevezéssel jelölt termék leírása

Az „Edam Holland” természetes érlelésű, félkemény sajt. Hollandiában készül holland tejgazdaságokból származó tehéntejből, és fogyasztásra való alkalmasságáig holland érlelőhelyiségben érlelik.

Összetétel

Az „Edam Holland” az alább felsorolt alapanyagok közül egy vagy több felhasználásával készül:

Tehéntej vagy tehéntejből készült olyan termék, amelyben a tejsavófehérje kazeinhez viszonyított aránya nem haladja meg a megengedettet. Kizárólag holland tejgazdaságból származó tehéntej használható.

Jellemzői

A sajt lehet alsó és felső részén lelapított gömb formájú, illetve cipó vagy hasáb alakú is. A részletes adatokat a következő táblázat tartalmazza:

Típus Tömeg Zsírtartalom a szárazanyagban Nedvességtartalom (max.) Sótartalom a szárazanyagban (max.) Edam Holland (baby) max. 1,5 kg 40,0–44,0 % 46,5 % 5,4 % Edam Holland (gömbölyű) 1,5–2,5 kg 40,0–44,0 % 45,5 % 5,0 % Edam Holland (Bros) 1,5–2,5 kg 40,0–44,0 % 47,5 % 5,3 % Edam Holland (Stip) 1,5–2,5 kg 40,0–44,0 % 45,5 % 6,0 % Edam Holland (hasáb) max. 20 kg 40,0–44,0 % 46,0 % 4,6 % Edam Holland (nagy cipó) 4–5 kg 40,0–44,0 % 46,0 % 4,6 % Edam Holland (kis cipó) 2–3 kg 40,0–44,0 % 47,0 % 4,8 %

A sajtok nedvességtartalmát az előállítás első napjától számított tizenkettedik napon, illetve az „Edam Holland (baby)” esetében az előállítás első napjától számított ötödik napon kell mérni.

További jellemző tulajdonságai a következők:

Íze: korától és típusától függően enyhe vagy pikáns.

Vágási felülete: egyenletes színű, felületén néhány kisebb, kerek lyuk látható. Az „Edam Holland (Bros)” sajt felületén sok kis lyuk látható. Az „Edam Holland (Stip)” sajt felületén néhány kisebb, kerek lyuk vagy nagyon sok kis lyuk látható. A sajt színe a csontfehértől a sárgáig terjedhet.

Kérge: a sajt kérge teljesen zárt, sima, száraz, tiszta és penészmentes. A kéreg az érés során száradással keletkezik.

Állaga: az „Edam Holland” sajt fiatal korában kellően szilárd és jól vágható. További érlelés hatására megszilárdul, és szerkezete tömörebbé válik. Az „Edam Holland (Bros)” kellően szilárd és kemény.

Érlelési ideje: legalább 28 nap (az „Edam Holland (baby)” esetében az előállítás első napjától számított legalább 21 nap).

Az „Edam Holland” természetes érlelésű sajt, fóliában érlelni tilos.

Érlelési hőmérséklete: legalább 12 oC.

Életkora: a sajt eltarthatósági ideje az előállítás első napjától számított 28 naptól (illetve az „Edam Holland (baby)” sajtra vonatkozó 21 naptól) több mint egy évig terjedhet.

Különleges minőségi előírások:

A tej, a tejszín, illetve a részben fölözött tej a sajtüzembe való megérkezéséig, illetve az ott történő tárolása során legfeljebb pasztőrözés nélküli hőkezelésnek vethető alá.

A tejszínt és a teljesen vagy részben fölözött tejet közvetlenül az „Edam Holland” előállítása előtt pasztőrözni kell úgy, hogy eleget tegyen a következő feltételeknek:

— foszfatáz-aktivitás nem lehet kimutatható, kivéve, ha a peroxidáz-aktivitás nem kimutatható;

— a tejszín zsírmentes termékre számított savfoka legfeljebb 20 mmol NaOH/liter lehet, kivéve, ha a zsírmentes anyag laktáttartalma nem haladja meg a 200 mg/100 g-ot;

— coliform mikroorganizmusok 0,1 ml-ben nem lehetnek kimutathatók.

Közvetlenül az „Edam Holland” előállítása előtt valamennyi nyersanyagot úgy kell pasztőrözni, hogy az általa tartalmazott nem denaturált tejsavófehérje mennyisége ne vagy csak kis mértékben térjen el az egyébként hasonló jellegű és minőségű nem pasztőrözött nyersanyagokban található mennyiségtől.

Az „Edam Holland” előállításakor az alapanyaghoz csak genetikailag nem módosított tejsavképző és aromaképző mikroorganizmus-kultúrák adhatók hozzá. A következő kultúrák tartalmaznak az „Edam Holland” előállítására alkalmas vegyes mezofil starterkultúrákat: L típusú starterkultúrák (Lactococcus lactis ssp. lactis és/vagy Lactococcus lactis ssp. cremoris és/vagy Leuconostoc spp.) és/vagy LD típusú starterkultúrák (Lactococcus lactis ssp. lactis és/vagy Lactococcus lactis ssp. cremoris, Leuconostoc spp. és/vagy Lactococcus lactis ssp. lactis biovar. diacetylactis), esetleg Lactobacillus spp.-ből és/vagy Streptococcus thermophilus törzsekből álló segédkultúrákkal kombinálva. E segédkultúrákat termofil kultúráknak kell tekinteni. A rendelkezésre álló starterkultúrák igen fontos szerepet játszanak az érési folyamatban, valamint a jellegzetes íz és aroma kialakulásában.

Tejoltó: Az „Edam Holland” előállítása olyan tejoltó felhasználásával történik, amely segít elérni a sajt kívánt ízprofilját. Ez a tejoltó borjú oltógyomorból (abomasum) vagy szarvasmarha peptidekből és/vagy mikrobiális eredetű tejoltóból, extrahálással állítható elő.

A tejoltó esetében nem engedélyezett a rekombináns DNS-technológia alkalmazásával létrehozott előállító (mikro)organizmusok használata; a genetikai módosítással létrehozott tejoltó ezért nem megengedett.

Az „Edam Holland” nitrittartalma legfeljebb 2 mg/kg sajt (nitritionok alapján számítva).

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

Az előállítás módja

Az „Edam Holland” sajt hollandiai tejgazdaságokból származó tejből készül. A tejet a gazdaságban legfeljebb 6 °C-osra hűtik, és hűtőtartályban tárolják mindaddig, amíg – 96 órán belül – a sajtüzembe nem szállítják. A sajtüzemben való átvétel után a tejet vagy közvetlenül feldolgozzák, vagy termizálják (alacsonyabb hőmérsékleten történő, nem pasztőröző hőkezelés), és rövid idejű, alacsony hőmérsékleten való tárolás után sajttejjé alakítják.

Ezután szabályozzák a tej zsírtartalmát, ami azt jelenti, hogy a zsír- és fehérjetartalmát úgy állítják be, hogy a kész sajt zsírtartalma a szárazanyagban 40–44 % legyen. A sajttejet legalább 72 oC-on 15 másodperces hőntartással pasztőrözik. A sajttej alvasztása ± 30 °C hőmérsékleten történik. Az „Edam Holland” sajtra jellemző a tejfehérjék ennek során fellépő bomlása és alvadása.

Az alvasztás során keletkező tejalvadékból kiválasztják a tejsavót, az alvadékot pedig addig munkálják és mossák, míg a nedvességtartalma és a pH-értéke el nem éri a kívánt szintet.

Ezután az alvadékot hordóban préselik, megfelelő alakúra és tömegűre formázzák, majd az így keletkezett „sajtot” sóoldatba helyezik.

Az „Edam Holland” sajtot kizárólag természetes módon érlelik, ami azt jelenti, hogy a sajtot levegőn érlelik, miközben rendszeresen megfordítják és ellenőrzik. Érlelés során száradással kialakul a kéreg. Az idő és a hőmérséklet jelentős szerepet játszik abban, hogy a sajt az enzimatikus és öregedési folyamatok során elnyerhesse az „Edam Hollandra” jellemző fizikai és érzékszervi tulajdonságokat. Az „Edam Holland” érlelése a kívánt íztípustól függően akár egy évnél tovább is eltarthat.

3.5. A szeletelésre, aprításra, csomagolásra stb. vonatkozó egyedi szabályok

Az „Edam Holland” darabolása és előcsomagolása akár Hollandiában, akár Hollandián kívül is történhet, feltéve, hogy az előcsomagoló olyan átfogó adminisztratív ellenőrző rendszert alkalmaz, amelyben a termék a darabolt „Edam Holland” sajton feltüntetett ellenőrző jelen szereplő egyedi szám- és betűkombináció alapján nyomon követhető, és a fogyasztó számára garantálható a termék eredete.

3.6. A bejegyzett elnevezést viselő termék címkézésére vonatkozó egyedi szabályok

Az „Edam Holland” európai uniós oltalom alatt álló földrajzi jelzés (OFJ).

Ezt a jelzést a darabolatlan sajtokon feltűnő helyen, a sajt lapos felén és/vagy a sajtot körülvevő szalagon elhelyezett címként kell feltüntetni. Nem kötelező ilyen megjelölést alkalmazni, amennyiben a sajtot a 3.5. pontban foglaltak szerint darabolják és előcsomagoltan hozzák forgalomba. Ilyen esetben az „Edam Holland” jelzést az előcsomagoláson kell feltüntetni.

Az „Edam Holland” terméknév mellett egy olyan egyértelmű megkülönböztető jelzést is el kell helyezni a csomagoláson ugyanabban a látómezőben, amely lehetővé teszi a fogyasztók számára az „Edam Holland” azonosítását a polcokon. Ez a jelzés a kötelező uniós OFJ-logóból áll, lehetőség szerint saját jelzéssel kombinálva. Egyértelművé kell tenni a fogyasztók számára, hogy az „Edam Holland” más, mint a többi edami sajt.

A származás igazolása

Az alvadék sajtolása előtt valamennyi „Edam Holland” sajtra kazeinjelet helyeznek. Ezen a jelen az „Edam Holland” megnevezés, valamint minden egyes sajt esetében egyedi betű- és növekvő sorrendű számkombináció (alfanumerikus, digitális vagy digitális-grafikus) áll.

Ezeket az egyedi számokat a hivatalos holland tejtermék-felügyelő testület (COKZ) tartja nyilván, amely ezenkívül valamennyi vizsgálati adatot is rögzít (beleértve a helyet és az időt is). A jelölést a fogyasztók könnyen felismerhetik, és a jóváhagyásért felelős hatóság is ellenőrizni tudja a kazeinjel és a COKZ-nyilvántartás alapján.

4. A földrajzi terület tömör meghatározása

A kérelem Hollandiára, pontosabban a Holland Királyság területének európai részére vonatkozik.

5. Kapcsolat a földrajzi területtel

Kapcsolat

A termék elnevezésében a földrajzi elem a „Holland” szó. Ahogy az köztudott, ez a szó az ország hivatalosabb megnevezésének (hollandul: Nederland) szinonimájaként használatos. Az Egyesült Németalföldi Köztársaság idejében (17–19. század) a köztársaságot alkotó hét tartomány közül Holland volt a legbefolyásosabb.

Történelmi háttér

Az „Edam Holland” kiválóan testesíti meg a holland sajtkészítési hagyományt, amely a középkorra nyúlik vissza, és a 17. században (az úgynevezett aranykorban) teljesedett ki.

A holland tej Hollandia – jórészt tengerszint alatti – fekvésének, óceáni éghajlatának és a területén (túlnyomórészt homokos és agyagos talajon) található fűfajtáknak köszönhetően különösen alkalmas a minőségi, ízletes sajt előállítására.

A tej minőségét egyrészt a tejtermelők körében alkalmazott minőségbiztosítási rendszerek, másrészt az intenzív minőségértékelés (minden tejszállítmányt több minőségi paraméter alapján vizsgálnak és osztályoznak) biztosítja. Ezenkívül a tejfeldolgozás előtt zárt hűtési láncot alkalmaznak: a tejet a gazdaságban alacsony hőmérsékleten (legfeljebb 6 °C-on) tárolják, és szigetelt tartálykocsikban szállítják az üzembe. A minőség megőrzéséhez hozzájárulnak a viszonylag rövid szállítási távolságok is.

Az „Edam Holland” sajtot eleinte gazdaságokban, majd helyi üzemekben állították elő, mára pedig már Hollandia-szerte előállított, világhírű termékké vált. Fontos és tartós tényező a termelői tej értékének optimalizálásában. A 20. század elején nemzeti törvényben szabályozták az edami sajt előállítását, és az „Edam Holland” elnevezést a Landbouwkwaliteitsbeschikking kaasproducten határozatban (azaz a sajtokról szóló mezőgazdasági minőségügyi határozatban) rögzítették.

Az „Edam Holland” megítélése az európai fogyasztók körében

Egy nagyszabású, hat európai országban végzett felmérés kimutatta, hogy az európai fogyasztók véleménye szerint az edami (és a gouda) sajt legfontosabb termelője Hollandia.

Az „Edam Holland” (és a „Gouda Holland”) a holland kulturális örökség jelképe. Az európai fogyasztó márkának tekinti az „Edam Holland” (és a „Gouda Holland”) sajtot. Az „Edam Holland” (és a „Gouda Holland”) a holland minőségi termék szinonimájává vált. Az edami (és a gouda) sajt fogyasztása szempontjából legjelentősebb hat tagállamban végzett piackutatás (amelyet tagállamonként 1 250 válaszadóból álló reprezentatív mintán végeztek, 97,5 %-os megbízhatósággal) a következőket mutatta ki:

az edami sajt és Hollandia között erős asszociatív kapcsolat áll fenn.

Az „Edam Holland” keresettebb, mint a Hollandián kívül előállított edami sajtok.

a Hollandiában készült edami sajt megítélése sokkal jobb a „kiváló minőség”, a „hagyományos előállítás” és „az eredeti termék” kategóriában.

A holland kormány és a holland iparág intézkedéseivel és jogszabályaival évszázadokon át minden tőle telhetőt megtett annak érdekében, hogy megőrizze az „Edam Holland” (és a „Gouda Holland”) kiváló minőségét. Ezenkívül a holland tejipar jelentős összegeket fordított a magas minőségre vonatkozó előírások betartására és újabb piacok megszerzésére, illetve a meglévő piacok kibővítésére és megtartására. 1950 óta Európában (Hollandián kívül) több mint 1,4 milliárd NLG-t (635 millió EUR-t) fordítottak hirdetésre, ismeretterjesztésre és promócióra.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://www.rvo.nl/sites/default/files/2018/08/Productdossier-Edam-Holland.pdf

(1) HL L 179., 2014.6.19., 17. o.